CELEX: 32015R0049
Language: mt
Date: 2015-01-14 00:00:00
Title: Regolament ta' Implimentazzjoni tal-Kummissjoni (UE) 2015/49 tal- 14 ta' Jannar 2015 li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja u li jemenda r-Regolament ta' Implimentazzjoni tal-Kunsill (UE) Nru 861/2013 li jimponi dazju kompensatorju definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja

15.1.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 9/17
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/49
   tal-14 ta' Jannar 2015
   li jemenda r-Regolament ta' Implimentazzjoni tal-Kunsill (UE) Nru 1106/2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja u li jemenda r-Regolament ta' Implimentazzjoni tal-Kunsill (UE) Nru 861/2013 li jimponi dazju kompensatorju definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (ir-“Regolament bażiku”),
   Wara li kkunsidrat ir-Regolament ta' Implimentazzjoni tal-Kunsill (UE) Nru 1106/2013 tal-5 ta' Novembru 2013 li jimponi dazju antidumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (2), u partikolarment l-Artikolu 2 tiegħu,
   Billi:
   A.   IL-MIŻURI FIS-SEĦĦ
   
   
               (1)
            
            
               Permezz tar-Regolament (UE) Nru 1106/2013, il-Kunsill impona dazju antidumping definittiv fuq l-importazzjonijiet ta' wajers tal-azzar inossidabbli li fihom piż ta':
               
                           —
                        
                        
                           2,5 % jew aktar ta' nikil, ħlief wajers li fihom piż ta' 28 % jew aktar iżda mhux aktar minn 31 % ta' nikil u 20 % jew aktar iżda mhux aktar minn 22 % ta' kromju;
                        
                     
                           —
                        
                        
                           inqas minn 2,5 % ta' nikil, ħlief wajers li fihom piż ta' 13 % jew aktar iżda mhux aktar minn 25 % ta' kromju u 3,5 % jew aktar iżda mhux aktar minn 6 % ta' aluminju,
                        
                     li bħalissa jaqgħu taħt il-kodiċi NM 7223 00 19 u 7223 00 99 u li joriġinaw mill-Indja (“il-prodott ikkonċernat”).
            
         
               (2)
            
            
               Fl-investigazzjoni li wasslet għall-impożizzjoni ta' dazju antidumping definittiv ikkooperaw għadd kbir ta' produtturi esportaturi mill-Indja. B'riżultat ta' dan, il-Kummissjoni Ewropea (“il-Kummissjoni”) għażlet kampjun ta' produtturi esportaturi Indjani biex jiġi investigat.
            
         
               (3)
            
            
               Il-Kunsill impona rati individwali ta' dazju fuq l-importazzjonijiet tal-prodott ikkonċernat li jvarjaw minn 0 % għal 12,5 % fuq il-kumpaniji inklużi fil-kampjun u d-dazju medju differenzjat ta' 5 % għall-kumpaniji li kkooperaw iżda li mhumiex fil-kampjun.
            
         
               (4)
            
            
               Il-Kunsill impona wkoll rata ta' dazju ta' 12,5 % mal-pajjiż kollhu fuq il-kumpaniji l-oħra li jew ma ddikjarawx ruħhom jew inkella ma kkooperawx fl-investigazzjoni.
            
         
               (5)
            
            
               L-Artikolu 2 tar-Regolament ta' Implimentazzjoni (UE) Nru 1106/2013 jistipula li fejn xi produttur esportatur ġdid mill-Indja jagħti biżżejjed evidenza lill-Kummissjoni li:
               
                           (a)
                        
                        
                           ma esportax il-prodott ikkonċernat lejn l-Unjoni matul il-perjodu li fuqu huma bbażati l-miżuri, jiġifieri mill-1 ta' April 2011 sal-31 ta' Marzu 2012 (“il-perjodu ta' investigazzjoni”);
                        
                     
                           (b)
                        
                        
                           mhuwiex relatat ma' esportatur jew produttur suġġett għall-miżuri antidumping imposti minn dan ir-Regolament; kif ukoll
                        
                     
                           (c)
                        
                        
                           jew effettivament esporta l-prodott ikkonċernat lejn l-Unjoni wara l-perjodu ta' investigazzjoni jew daħal f'obbligu kuntrattwali irrevokabbli sabiex jesporta kwantità sinifikanti tal-prodott ikkonċernat lejn l-Unjoni wara l-perjodu ta' investigazzjoni,
                        
                     għalhekk l-Artikolu 1(2) ta' dan ir-Regolament jista' jiġi emendat billi l-produttur esportatur il-ġdid jingħata r-rata tad-dazju applikabbli għall-kumpaniji li jikkoperaw u li mhumiex inklużi fil-kampjun, jiġifieri r-rata ta' dazju medja peżata ta' 5 %.
            
         B.   IT-TALBA TAL-PRODUTTURI ESPORTATURI L-ĠODDA
   
   
               (6)
            
            
               Il-kumpaniji Indjani Superon Schweisstechnik India Ltd. (“l-ewwel applikant”) u Anand ARC Ltd. (iktar 'il quddiem it-“tieni applikant”) talbu li jingħataw ir-rata ta' dazju applikabbli għall-kumpaniji li kkooperaw mhux inklużi fil-kampjun (“trattament ta' produttur esportatur ġdid” jew “NEPT”).
            
         
               (7)
            
            
               Sar eżami biex jiġi stabbilit jekk l-applikanti jissodisfawx il-kriterji biex jingħata NEPT kif stipulat fl-Artikolu 2 tar-Regolament tal-Kunsill (UE) Nru 1106/2013.
            
         
               (8)
            
            
               Intbagħat kwestjonarju lill-applikanti biex jitlobhom ifornu evidenza li ssodisfaw il-kriterji kollha stabbiliti hawn fuq fl-Artikolu 2 tar-Regolament (UE) Nru 1106/2013.
            
         
               (9)
            
            
               Il-Kummissjoni fittxet u vverifikat it-tagħrif kollu li qieset li kien meħtieġ biex jiġi ddeterminat jekk l-applikanti jissodisfawx it-tliet kriterji biex jingħataw NEPT. Twettqu żjarat ta' verifika fil-bini ta':
               
                           —
                        
                        
                           Superon Schweisstechnik India Ltd., Gurgaon;
                        
                     
                           —
                        
                        
                           Anand ARC Ltd., Mumbai.
                        
                     
         
               (10)
            
            
               L-ewwel applikant ta biżżejjed evidenza biex jipprova li jissodisfa t-tliet kriterji msemmija fl-Artikolu 2 tar-Regolament (UE) Nru 1106/2013. L-ewwel applikant fil-fatt ipprova li:
               
                           (i)
                        
                        
                           ma esportax il-prodott ikkonċernat lejn l-Unjoni waqt il-perjodu mill-1 ta' April 2011 sal-31 ta' Marzu 2012;
                        
                     
                           (ii)
                        
                        
                           mhuwiex relatat ma xi esportatur jew produttur fl-Indja li hu suġġett għall-miżuri antidumping imposti bir-Regolament ta' Implimentazzjoni (UE) Nru 1106/2013, kif ukoll
                        
                     
                           (iii)
                        
                        
                           effettivament esporta kwantità sinifikanti ta' 30 tunnellata tal-prodott ikkonċernat lejn l-Unjoni f'Ottubru 2012;
                        
                     u għalhekk jista jingħata r-rata ta' dazju applikabbli għall-kumpaniji li kkooperaw mhux inklużi fil-kampjun, jiġifieri 5 % skont l-Artikolu 2 tar-Regolament ta' Implimentazzjoni (UE) Nru 1106/2013, u għandu jiżdied mal-lista ta' produtturi esportaturi Indjani li kkooperaw li mhumiex inklużi fil-kampjun.
            
         
               (11)
            
            
               It-tieni applikant, madankollu, ma ssodisfax l-ewwel kriterju minħabba li esporta l-prodott ikkonċernat lejn l-Unjoni matul il-perjodu ta' investigazzjoni. Għaldaqstant, it-talba tiegħu għan-NEPT ġiet miċħuda.
            
         
               (12)
            
            
               Il-Kummissjoni nfurmat lill-applikanti u lill-industrija tal-Unjoni bis-sejbiet ta' hawn fuq u tathom l-opportunità li jikkummentaw. Ma waslu l-ebda kummenti.
            
         
               (13)
            
            
               Dan ir-Regolament se jimplika li kodiċi addizzjonali TARIC B781 huwa attribwit lil Superon Schweisstechnik Indja Ltd. hekk kif il-kumpanija se tiġi miżjuda fl-Anness tar-Regolament ta' Implimentazzjoni (UE) Nru 1106/2013. Purament għal raġunijiet ta' integrazzjoni teknika f'TARIC (Tariffa Integrata tal-Unjoni Ewropea) l-istess kodiċi għandu jsir applikabbli għad-dazju kumpensatorju eżistenti fuq il-kumpanija impost bir-Regolament ta' Implimentazzjoni tal-Kunsill (UE) Nru 861/2013 (3),
            
         ADOTTAT DAN IR-REGOLAMENT:
   Artikolu 1
   Il-kumpanija li ġejja tiżdied mal-lista ta' produtturi esportaturi li kkooperaw mhux inklużi fil-kampjun (kodiċi addizzjonali TARIC B781) fl-Anness tar-Regolament (UE) Nru 1106/2013:
   
               Kumpanija
            
            
               Belt
            
         
               Superon Schweisstechnik India Ltd.
            
            
               Gurgaon, Haryana, Indja
            
         Artikolu 2
   L-entrata “B999” li tidher fit-tabella tal-Artikolu 1(2) tar-Regolament ta' Implimentazzjoni (UE) Nru 861/2013 ġiet sostitwita bi: “B999 (Għal Superon Schweisstechnik India Ltd., Gurgaon, Haryana, India, kodiċi addizzjonali TARIC huwa B781)”.
   Artikolu 3
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta' Jannar 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  ĠU L 298, 8.11.2013, p. 1.
   
      (3)  Regolament ta' Implimentazzjoni tal-Kunsill (UE) Nru 861/2013 tat-2 ta' Settembru 2013 li jimponi dazju kumpensatorju definittiv u li jiġbor b'mod definittiv id-dazju provviżorju impost fuq l-importazzjonijiet ta' ċerti wajers tal-azzar inossidabbli li joriġinaw mill-Indja (ĠU L 240, 7.9.2013, p. 1).